奉詔止雨宿齋建隆觀
作者：宋庠
朝代：宋

paragraphs: 漢家候神館，奉詔穰沈災。
解纓就齋幕，恍若躋蓬萊。
雲羅絓朝舄，露掌承仙杯。
衆真拱象帝，寶宇正崔嵬。
爐烟薰太虛，重陰爲之開。
單枕不成寐，俗魂自驚猜。
心迷坐忘術，萬慮無根來。
天雞殊未鳴，霜雁有餘哀。
借問麋鹿姿，云胡塵國台。
構極謝隆棟，裨山劣纖埃。
上慚稷契名，下愧丙魏才。
惟餘止足戒，臨路空徘徊。